**Obavijest o početku školske godine 2020./2021.**

Poštovani učenici i roditelji,

**početak nastave predviđen je za 7. rujna 2020. godine u 8 sati** poštujući sve upute i preporuke nadležnih tijela. **Okupljanje učenika bit će na otvorenom prostoru ispred škole** na način da će **za svaki razredni odjel biti postavljen punkt okupljanja kako ne bi dolazilo do miješanja učenika različitih odjela.** Kod svakog punkta učenike će **dočekati razrednik i predviđenim ih putem odvesti u dodijeljenu učionicu** koja će im do daljnjega biti matična učionica. **Roditelje molimo da ne dolaze u prostor škole. Učenici će od razrednika dobiti sve upute o pravilima ponašanja u školi tijekom epidemije COVID-a 2019, kao i sve tražene potvrde i obrasce.**

Ministarstvo znanosti i obrazovanja i Hrvatski zavod za javno zdravstvo donijeli su Upute za sprječavanje i suzbijanje epidemije COVID-19 vezano uz rad predškolskih ustanova, osnovnih i srednjih škola u školskoj godini 2020./2012. U Uputama je navedeno da se rad u školi u sadašnjim epidemiološkim uvjetima, uz poštivanje epidemioloških preporuka, smatra jednako sigurnim kao i rad od kuće.

Epidemiološkim preporukama predviđeno je **obavezno korištenje maske za lice tijekom prijevoza i u zajedničkim prostorima** (hodnici, sanitarni čvorovi), pojačana osobna higijena (**često pranje ruku vodom i sapunom**), **dezinfekcija ruku**, poštivanje **fizičkog razmaka od 2 metra** između svih osoba u srednjoj školi (učenika i nastavnika), **svakodnevno mjerenje tjelesne temperature kod kuće** prije polaska u školu.

 Također, *nije dozvoljen dolazak u prostore škole (uključujući i dvorište) roditelja i učenika koji imaju simptome zarazne bolesti (povišena tjelesna temperatura, kašalj, poteškoće u disanju, poremećaj osjeta njuha i okusa, grlobolja, proljev, povraćanje), koji imaju izrečenu mjeru samoizolacije ili koji imaju saznanja da su zaraženi s COVID-19*.

**Za učenike izrazito osjetljive na mogućnost zaraze virusom COVID-19 koji boluju od kroničnih bolesti ili dijele kućanstvo s osobama koje boluju od kroničnih bolesti nadležni liječnici obiteljske medicine, kao i nadležna liječnica školske medicine donose odluku o eventualnim drugim posebnim mjerama te mogućnosti boravka u školskoj ustanovi**. Stoga molimo da **se navedeni učenici i roditelji u ovom slučaju jave nadležnim liječnicima radi pribavljanja potrebne odluke**.

Nadamo se da ćemo zajedničkim trudom omogućiti da rad i učenje u našoj školi budu ugodni, zdravi i sigurni! Budimo i ostanimo odgovorni!

Želim vam uspješnu novu školsku godinu!

Ravnateljica

Željka Gajdek, prof.